## **Referat af møde i Handicaprådet den 19. september 2023 kl. 16 – 19 i lokale 390 på rådhuset**

Deltagere: Handicaprådet

Afbud fra Christian Baller og Helle Mølgaard

Gæster: Jesper Bork og Tina Fendinge, MSB vedr. BPA-ordningen, Mikkel Eskesen, MTM vedr. Ny model for borgerinddragelse, Lene Hartig Danielsen og Ina Bækgaard, MKB vedr. Digital inklusion. Rie Ollendorf deltog under punkt 3 og 4.

### **Dagsorden:**

1. ***Dagsorden og velkommen til Solveig Munk, som nyt politisk medlem af udvalget***

**Mødet blev indledt med at byde Solveig Munk velkommen som nyt byrådsudpeget medlem af Handicaprådet efterfulgt af en kort præsentationsrunde.**

**Referatet af mødet den 14. august blev godkendt uden ændringer.**

**Trine Buus Karlsen orienterede om at tilgængelighedskonsulent Rie Ollendorf fremover er organisatorisk forankret i MTM og vil betjene Tilgængelighedsrådet derfra.**

1. **Status og perspektiver på administrering af BPA ordningen**

Formanden introducerede dagsordenspunktet og understregede, at Handicaprådet ikke kan drøfte enkeltsager, men at rådet i forlængelse af et temmelig stort antal brugerhenvendelser udtrykte bekymring for konsekvenserne og blev lovet en opfølgning.

Formanden roste også indledningsvis det fremsendte materiale for at være grundigt og faktabaseret.

Formanden fremhævede dog, at materialet efter hans opfattelse ikke giver tilstrækkeligt svar på den oplevede praksisændring og Ankestyrelsens rolle i processen – herunder hvordan og på hvilket grundlag forvaltningen har fundet frem til de konkrete personer, der har fået ændret deres BPA-ordning.

Herefter blev der budt velkommen til Jesper Bork, kontorchef og Tina Fendinge, myndighedschef i MSB.

Natascha Mannemar (NM) satte indledningsvis rammen for Jesper Borks indlæg om de juridiske forhold og ankemuligheder, som skal tages i betragtning i sagsafgørelserne (jf. vedlagte plancher). Ved en fornyet visitation er der tale om en ny afgørelse med dertilhørende ankemulighed og 14 ugers respit (jf. vedlagte svarnotat)

NM pointerede, at der ikke nødvendigvis vil være tale om praksisændringer i juridisk forstand. Ankestyrelsens kursus skærpede opmærksomheden på løbende opfølgning, som også er en forvaltningsmæssig forpligtelse.

Flere fremhævede, at der allerede fra 2018 blev oplevet sager, hvor der blev foretaget ændringer i BPA-ordningen, som indikation på en praksisændring før Ankestyrelsens kursus, og at det resulterede i en mere generel bekymring.

Med bla. reference til Aarhuskompasset blev der spurgt til i hvilket omfang, der skal foretages en egentlig evaluering af forløbet ift. BPA-ordningen?

Peter Bach Nielsen (PBN) spurgte hvor mange og hvilke kommuner, der har været inviteret til Ankestyrelsens kursus og han efterlyste også klarhed i forhold til 14 ugers fristen. Forvaltningen lovede et skriftligt svar som udsendes med referatet (jf. vedlagte svarnotat).

Der blev givet udtryk for en undren over, at Handicaprådet ikke løbende var blevet orienteret om udviklingen.

NM svarede, at forvaltningen set i bakspejlet skulle have orienteret hyppigere, bl.a. fordi der også er læring i tilbageløb på borgernes oplevelser, som kan være medvirkende til at styrke medarbejdernes kompetencer fremadrettet – et perspektiv som rådmanden også er meget optaget af.

Birte Rerup fremhævede, at området ikke burde være styrbart og at det ønske bør formidles tilbage til rådmand og borgmester.

Der blev spurgt ind til hvorvidt der i juridisk forstand er tale om en opfølgning på en bevilling eller en ændring, hvis man f.eks. overgår at blive visiteret til hjælpemiddelydelser i MSO ( § 83 og 97 ).

NM noterede det som et særligt opmærksomhedspunkt.

Solveig Munk (SM) gav udtryk for, at hun også gerne så en bredere evaluering af området, herunder med det udgangspunkt at området ikke bør være styrbart.

NM gengav et par konkrete vellykkede erfaringer med indførelsen af de sundhedsfaglige medarbejdere i visitationen.

NM redegjorde herefter uddybende for de tillidsskabende foranstaltninger, der er beskrevet i det fremsendte materiale, og som bla. har været inspireret af det styrkede pårørendesamarbejde i botilbudsområdet. For forvaltningen er det vigtigt hele tiden at have øje for metodisk inspiration, som kan styrke medarbejdernes kompetenceudvikling.

Formanden rundede dialogen og punktet af med at konstatere, at der efter hans opfattelse fortsat var en del ubesvarede spørgsmål, som særligt knyttede sig til afsættet for en oplevede praksisændring og at byrådet i en eller anden form bør gøres opmærksom på det pres, der hviler på de berørte borgere, som oplever en stor utryghed.

 ***Ca. 17.00 – 17.30 Spisepause***

1. **Ny model for borgerinddragelse med fokus på Handicaprådets/Tilgængelighedsrådets rolle heri**

*Byrådet godkendte 30. august 2023 Kommissoriet for arbejdet med Ny Aarhusmodel for borgerinddragelse (sag nr. 16). Arbejdet med Ny Aarhusmodel er forankret i Afdelingen for Medborgerskab i Teknik og Miljø.*

Mikkel Eskesen Christensen, afdelingsleder i Medborgerskab, MTM, gav et indblik i arbejdet med den nye Aarhusmodel og herunder det kommende Medborgerskabsforum (i kommissoriet benævnt borgerfølgegruppe), som han meget gerne ville invitere Handicaprådet ind i. Handicaprådet kan så løbende selv vurdere, hvornår det er Handicaprådet og/eller Tilgængelighedsrådet, der skal på banen.

Der er tale om et ret intensivt forløb med mange aktører, der skal inddrages på kort tid.

Det blev bemærket, at det kan være en klar fordel, at Solveig Munk i kraft at sit formandskab for Teknisk Udvalg kan være med til at bygge bro over til Handicaprådet i udviklingsprocessen.

1. **Digital inklusion - et ligeværdigt møde med digitaliseringen af Danmark, med fokus på hvordan Handicaprådet kan bidrage ind i arbejdet**

**Lene Hartig Danielsen, Chef for Borgerservice i MKB holdt et indledende oplæg med fokus på den rette målgruppeorientering og balancen i forhold til ikke at overinformere. Der var efterfølgende dialog en med Handicaprådet om input og særlige opmærksomheder/udfordringer i forhold til de målgrupper, rådet repræsenterer:**

* **Det er vigtigt at være opmærksom på, at der er en juridisk gråzone i forhold til over 18 årige, som har brug for hjælp i det digitale univers – bl.a. i forhold til krav om fuldmagt, hvor der skal være ekstra fokus på overgangsfaser**
* **I forhold til de under 18 årige (f.eks. med ADHD diagnose) er det ekstra vigtigt at have opmærksomhed på klar kommunikation og minimere krav om fremmøde ( MitID)**
* **Hvis man vil have flere borgere til at være selvhjulpne og øge den digitale tilgængelighed, er det samtidig vigtigt at fokusere på og prioritere undervisningstilbud og finansiering heraf**
* **Der efterlyses flere chatbot funktioner og medfølgende undervisning i brugen**
* **Der er en risiko for at udvikle en ’digital underklasse’, hvis der ikke er særligt fokus på de 17-22 procent, der ikke er inkluderet i dag. Der er brug for at de får en særlig stemme i udviklingen af nye tiltag**

**Ina Bækgaard redegjorde for en særlig indsats for at få udsatte borgere til at blive mere selvhjulpne ved hjælp af særlige mestringsvejledere. Det har resulteret i 113 borgere er kommet på MitID. Det er et initiativ som eventuelt kan bidrage til en national indsats baseret på erfaringerne fra Aarhus.**

**Rie Ollendorf gjorde opmærksom på, at Tilgængelighedsrådet fint kan bruges til at teste fremtidige løsninger.**

1. **Orienteringer**

Solveig Munk redegjorde kort for, hvorfor Enhedslisten ikke længere var en del af de igangværende budgetforhandlinger.

Formanden orienterede om, at det planlægges at få et oplæg på næste møde om det vilde problem ’Rekruttering og kompetencer’ som ramme for en bredere drøftelse af mulighederne for at skabe en udvidet adgang til arbejdsmarkedet.

Som input til en efterfølgende drøftelse i Handicaprådet blev bla. nævnt bosteder i kombination med udvidet STU. Ligeværd arbejder med projekt Joballiancen, hvor unge med særlige behov kommer i arbejde efterfølgende en STU. Status på fleksuddannelsen og LEV’s gode erfaringer med ’KLAPjobs’.

Der ønskedes også en status på Bæredygtighedsplanen og Relationel Velfærd i MSB.

KL’s Socialkonference finder sted 22. november 2023 i Aarhus: <https://tilmeld.kl.dk/klsocial23>

1. **Henvendelser til Handicaprådet**

Ingen henvendelser

1. **Eventuelt**

**Næste møde i Handicaprådet er planlagt til den 24. oktober, men da der er datosammenfald med stormøde om BPA-ordningen, hvor nogle af rådets medlemmer forventes at deltage, foreslås mødet flyttet til november. Mødet afvikles virtuelt den 14. november fra 16 – 17.30, og der sendes snarest en kalenderinvitation ud.**

1. **Evaluering af dagens møde**

Ingen bemærkninger